**Gregorio Manzano** (s. 5. elokuuta 1956) on espanjalainen jalkapallovalmentaja. 

Manzano on koulutukseltaan psykologi eikä hänellä ole omaa pelaajataustaa. Manzanon erityisenä vahvuutena on pidetty hänen kykyään elvyttää kriisijoukkueita, jotka taistelevat sarjasta putoamista vastaan. Lisäksi hänen harjoitusmetodejaan pidetään poikkeuksellisina. Esimerkiksi Manzanon valmentaessa Rayo Vallecanoa joukkueen pelaajien tuli hioa syöttötekniikkaansa pallottelemalla side silmillä.

Ura valmentajana
----------------

Manzano aloitti uransa valmentamalla useampia pienseuroja eteläespanjalaisessa kotimaakunnassaan Jaénissa. Ensimmäinen pesti ammattilaisliigaan tuli vuonna 1996, kun kolmanneksi korkeimmalla sarjatasolla, Segunda División B:ssä, pelaava toledolaisseura Talavera palkkasi Manzanon. Hänen ensimmäinen pääsarjaseuransa oli Real Valladolid, jonne hän siirtyi vuonna 1999. Valmennusuran tähänastinen huippu osui kaudelle 2002–2003, jolloin hän valmensi Real Mallorcaa. Tuolloin Manzano miehistöineen voitti Espanjan cupin. Ennen Recreativo Huelvan kaatumista finaalissa Mallorca oli raivannut tieltään Real Madridin neljännesvälierissä ja Deportivo La Coruñan välierävaiheessa. Mestarijoukkueen avainpelaaja oli nykyisin Interi Milania edustava Samuel Eto'o. 

Manzanon menestys herätti myös suurseurojen kiinnostuksen ja valmentajan seuraava osoite oli pääkaupungin Atlético Madrid. Mallorcalta hän vei mukanaan argentiinalaisen pelintekijän Ariel Ibagazan ja laitahyökkääjä Álvaro Novon. Manzano seurasi tehtävässä legendaarista Luis Aragonésia, joka oli nostanut Atléticon uudelleen Espanjan pääsarjaan vuonna 2002. Seuran tavoite oli yltää seuraavana vuonna eurokentille. Manzanon alaisuudessa Atlético jäi kuitenkin seitsemänneksi eikä pelkkä paikka Intertoto Cupissa tyydyttänyt seurajohtoa, joka vapautti Manzanon tehtävistään kauden 2003–2004 päätteeksi.

Valmennettuaan Málagaa yhden kauden verran Manzano siirtyi jälleen valmentamaan Mallorcaa. Toisen Mallorca-pestin paras saavutus oli kauden 2009–2010 viides sija. Manzano jätti Mallorcan kyseisen kauden päätteeksi, koska talousvaikeuksissa painiskeleva seura ei kyennet tarjoamaan hänelle haluamaansa jatkosopimusta.

26. syyskuuta 2010 hänen ilmoitettiin siirtyvän Sevillan uudeksi päävalmentajaksi. Hän korvaa tehtävässä Antonio Álvarezin. Manzanon johdolla Sevilla sijoittui liigassa lopulta viidenneksi jääden neljän pisteen päähän Mestarien liigan karsintoihin oikeuttaneesta nelossijasta. Kauden jälkeen seura ilmoitti ettei se jatka Manzanon sopimusta. 

Kesäkuussa 2011 Manzano palasi Atléticoon ja solmi seuran kanssa yhden kauden mittaisen sopimuksen. Kausi 2011/12 lähti käyntiin alle odotusten ja Atlético vajosi syyskaudella La Ligan keskikastiin. Putoaminen Copa del Reystä Segunda B:ssä pelannutta Albacete Balompiétä vastaan ja jumittuminen liigan sijalle 10 johtivat lopulta Manzanon potkuihin joulun alla 2011. 

Helmikuussa 2013 Manzano palasi Primera Divisiónin toiseksi viimeisenä majailleen RCD Mallorcan päävalmentajaksi.  Manzano ei onnistunut pelastamaan seuraa putoamiselta. Kauden jälkeen hän joutui jättämään tehtävänsä. 

Helmikuussa 2014 Manzanosta tuli Kiinan Superliigassa pelaavan Beijing Guoanin päävalmentaja.  Manzanon johdolla Guoan taisteli liigamestaruudesta kaudella 2014, mutta joutui lopulta taipumaan hopealle kolmen pisteen erolla Guangzhou Evergrandeen. Menestyksen myötä Manzano valittiin Kiinan Superligian vuoden parhaaksi jalkapallovalmentajaksi.  Manzano jätti Guoanin kaksivuotisen sopimuksen umpeuduttua kauden 2014 jälkeen.  Joulukuussa 2015 uutisoitiin, että hän aloittaa vuoden 2016 alussa Shanghai Greenlandin päävalmentajana. 

Manzanon johdolla Shanghai Greenland pelasi hyvän kauden Kiinan Superliigassa sijoittuen lopulta neljänneksi. Sijoitus oli seuran paras saavutus kuuteen vuoteen. Kiinan cupissa joukkueen tie katkesi välieriin. Kokonaisuutena hyvästä ja menestyksekkäästä kaudesta huolimatta seura ilmoitti marraskuun alussa 2016, ettei se jatka Manzanon sopimusta kauden jälkeen.

Toukokuussa 2017 Manzano jatkoi valmennusuraansa Kiinassa Superliigaan nousseen Guizhoun päävalmentajana. Manzano luotsasi sarjanousijan kaudella 2017 liigassa sijalle 7 ja joukkue uusi sarjapaikkansa. Kaudella 2018 menestys oli heikompaa ja Guizhoun majaillessa kesäkuun alussa sijalla 16, seurajohto erotti Manzanon.

Meriitit
--------

* La Ligan vuoden valmentaja: 2008
* Kiinan Superliigan vuoden valmentaja: 2014

Lähteet
-------

1. ↑  Mallorca's managerial magic keeps boardroom bedlam at bay Guardian (Luettu 9. joulukuuta 2009)
2. ↑  Manzano leaves Atletico Sky Sports (Luettu 9. joulukuuta 2009)
3. ↑  Manzano se marcha porque el club no puede asumir su ficha Marca. Viitattu 20.5.2010.
4. ↑  El Sevilla destituye a Álvarez y nombra a Manzano Marca. Viitattu 27.9.2010.
5. ↑  Manzano leaves Sevilla[vanhentunut linkki]
6. ↑  Goyo Manzano será el nuevo entrenador del Club Atlético de Madrid clubatleticodemadrid.com (Luettu 8. kesäkuuta 2011)
7. ↑  Atletico sack Manzano (Arkistoitu – Internet Archive)
8. ↑  Pelastaako Manzano Mallorcan putoamiselta?
9. ↑  Former Depor boss Oltra announced new Mallorca coach
10. ↑  Gregorio Manzano ficha por el Beijing Guoan
11. ↑  Manzano named Best Coach in the Chinese Super League
12. ↑  Manzano announces departure from Beijing Guoan[vanhentunut linkki]
13. ↑  Shenhua turns to ex-Guo’an manager Manzano to replace Gillot
14. ↑  CSL giants Shanghai Shenhua part ways with Gregorio Manzano
15. ↑  Gregorio Manzano beats Roberto Carlos to be appointed new Guizhou Zhicheng coach
16. ↑  贵州恒丰官方宣布佩特莱斯库成新帅 曼萨诺下课

  


|  |  |  |
| --- | --- | --- |
| Edeltäjä:**Juande Ramos** | **La Ligan vuoden valmentaja**2008 | Seuraaja:**Josep Guardiola** |

|  |  |  |
| --- | --- | --- |
| Edeltäjä:**Luis AragonésQuique Sánchez Flores** | **Atlético Madridin päävalmentaja**2003–20046–12/2011 | Seuraaja:**César FerrandoDiego Simeone** |

|  |  |  |
| --- | --- | --- |
| Edeltäjä:**Juande Ramos** | **Málagan päävalmentaja**2004–2005 | Seuraaja:**Antonio Tapia** |

|  |  |  |
| --- | --- | --- |
| Edeltäjä:**Tomeu LlompartHéctor CúperJoaquín Caparrós** | **Mallorcan päävalmentaja**2002–20032006–20102–6/2013 | Seuraaja:**Jaime PachecoMichael LaudrupJosé Luis Oltra** |

|  |  |  |
| --- | --- | --- |
| Edeltäjä:**Antonio Álvarez** | **Sevillan päävalmentaja**9/2010–2011 | Seuraaja:**Marcelino Garcia Toral** |

|  |  |  |
| --- | --- | --- |
| Edeltäjä:**Aleksandar Stajonević** | **Beijing Guoanin päävalmentaja**2/2014–2015 | Seuraaja:**Alberto Zaccheroni** |

|  |  |  |
| --- | --- | --- |
| Edeltäjä:**Francis Gillot** | **Shanghai Greenlandin päävalmentaja**2016 | Seuraaja:**Gus Poyet** |